Ion Mareș

Ion Mareș (n. 10 mai 1957, Poduri, Bacău, România) este un arheolog și istoric român, revoluționar (1989). Cetățean de onoare al comunei natale Poduri, jud. Bacău, și al Municipiului Suceava. Provine dintr-o familie de intelectuali, tatăl, Dumitru Mareș, filolog, profesor de limba română, director coordonator de școală, veteran de război; mama, Georgeta Mareș (n. Grosu), învățătoare emerită. Strănepot al monahului Ioanichie (Luca Mareș), ctitor la Schitul „Sfântul Sava” din Berzunți, jud. Bacău; înrudit cu Episcopul Ioachim Vasluianul (Ioan Mareș); nepot al ofițerului de marină Aurel Grosu, conducător al Rezistenței anticomuniste din Constanța, veteran de război, fost deținut politic.
Studii primare și gimnaziale în satul natal (1964-1972), liceale (1972-1976) în orașul Moinești, superioare (1978-1982) la Universitatea „Alexandru Ioan Cuza” din Iași, Facultatea de Istorie și Filozofie; profesor de istorie la Școala cu clasele I-X din Zamostea (1982-1987) și la Școala cu clasele I-X din Bosanci (1987-1990); profesor definitiv (1985), gradul II (1988); director coordonator la Școala din Bosanci (1990); muzeograf / arheolog la Muzeul Național al Bucovinei (1990-2024); director (1997-2002), director general (2001-2002), director general adjunct (2008-2024) la Muzeul Național al Bucovinei din Suceava; cercetător la Arhiepiscopia Sucevei și Rădăuților (2022 - prezent), Sectorul Monumente, Patrimoniu și Pictură Bisericească. În perioada 1994-2000 și-a continuat specializarea în arheologie prin finalizarea studiilor de doctorat la Facultatea de Istorie și Filozofie a Universității „Alexandru Ioan Cuza” din Iași, susținând în anul 2000 teza cu titlul Metalurgia aramei în eneoliticul României (îndrumător, acad. Mircea Petrescu-Dâmbovița), obținând calificativul foarte bine și distincția CUM LAUDE.
La Muzeul Național al Bucovinei a coordonat activitatea Laboratorului Zonal de Restaurare și Conservare (1997-2002), a Secției de Conservare a patrimoniului național mobil (1997-2002), a Secției Memoriale (biblioteca muzeului, fondurile documentare, casele memoriale Simion Florea Marian, Nicolae Labiș, Eusebiu Camilar, Ciprian Porumbescu și Muzeul Memorial Ciprian Porumbescu, perioada 1997-2002, 2008-2024), a Observatorului Astronomic (1997-2001), a Muzeului de Științele Naturii și a Secției de Arheologie (1997-2002, 2008-2013).
Suplimentar activității de la muzeu, în anul școlar 1996/1997 a ocupat catedra de istorie de la Liceul „Ștefan cel Mare” din Suceava, iar din 1997 până în 2001 a ținut seminarii de Istoria Veche a Românilor la Facultatea de Istorie și Geografie a Universității „Ștefan cel Mare” din Suceava.
A întreprins numeroase cercetări arheologice (peste 70 de campanii) privind eneoliticul, epoca bronzului, epoca fierului și perioada feudală în siturile de la Sfântul Ilie - Siliște , 1991, Siret - Dealul Ruina (1992, 1994, 1995, 1998, 2000-2005), Românești - Chetriș (1993, 1994, 2005), Suceava - Zamca (1996, 1997), Dorohoi - Biserica Sfântul Nicolae (1997), Suceava / Ițcani - Ferma 2 (1997, 1998), Suceava - Strada Ion Creangă (1996), Suceava - Strada Parcului (2008), Fetești - La Schit (1999, 2000-2007), Adâncata - Imaș, (1999-2005), Suceava - Biserica Sfântul Nicolae (2010), Suceava - Parcări (2011), Adâncata - Dealul Lipovanului (2013, 2014), Suceava - Biserica Sfântul Simion / Turnu Roșu , Suceava - Sediul Arhiepiscopiei Sucevei și Rădăuților (2015, 2022-2025), Mănăstirea Răchitoasa , jud. Bacău (2014), Sfântu Ilie - Biserica Sfântul Ilie (2019-2022), Volovăț - Biserica Înălțarea Sfintei Cruci (2020), Pătrăuți - Biserica Înălțarea Sfintei Cruci (2020-2022), Mănăstirea Teodoreni (2022), Mănăstirea Humor (2023-2025), rezultatele cercetărilor sale fiind incluse în importante și unice monografii publicate în ultimele decenii.
A susținut peste o sută de comunicări la sesiuni științifice naționale și internaționale, a organizat numeroase expoziții naționale și a colaborat la câteva mari expoziții internaționale, de importanță deosebită: Unbekanntes Europa-Schätze aus der Bukovina / Europa necunoscută - Comori din Bucovina, la Castelul din Höchstädt, Landul Schwaben, Germania (2007); Cultura Cucuteni - artă și religie, la Muzeul Gornoslakie din Bytom, Voievodatul Silezia, Polonia (2008-2009); Cultura Cucuteni - artă și religie la Panstwowe Muzeum Archeologiczne / Muzeul de Stat de Arheologie din Varșovia (2009-2010); Steinzeitkunst - Frühe Kulturen aus Rumänien, la Historisches Museum Olten, Elveția (2008); Cultura Cucuteni, la Vatican, Palazzo della Cancelaria, Roma (2008).
Este redactor șef al publicației Suceava. Anuarul Muzeului Bucovinei, expert atestat în arheologie, muzeologie, protecția patrimoniului - bunuri arheologice și istorico-documentare: arheologie preistorică și antică, cercetări arheologice privind eneoliticul, epoca bronzului, epoca fierului, perioada feudală; managementul proiectelor și programelor culturale.